Pudasjärvellä jalostetaan saksalaista puuta, kun Suomesta ei löydy kunnollista – ”Arvatkaa, onko järkytys, että tähän on tultu”

Ikkunatehtailijan mielestä suomalaiset puumarkkinat ja metsänhoito estävät laatupuun jalostuksen.

Profinin perustaja Martti Haapala ihmettelee, miksi metsiä hakataan aukeiksi ennen kuin puut ovat ehtineet kypsään ikään.­

Pudasjärvi

”Tältä paikalta alkoi Pohjois-Suomen puunjalostus vientiin. Sahatavara uitettiin Iijokisuuhun ja laivattiin Englantiin”, sanoo Martti Haapala ylpeyttä äänessään.

Hän seisoo Livojoen törmällä Kynkäänkosken rannalla. Samalla paikalla alkoi vuonna 1977 Haapalan oma ura puunjalostuksen parissa. Silloin hän perusti Profin-yhtiön, jonka päätuotteita ovat ovet ja ikkunat.